Document ID: 31997R1278

Komisijas Regula (EK) Nr. 1278/97
(1997. gada 2. jūlijs),
ar kuru groza Regulu (EK) Nr. 577/97, ar ko paredz dažus sīki izstrādātus noteikumus, lai piemērotu Padomes Regulu (EK) Nr. 2991/94, ar ko nosaka standartus ziežamajiem taukiem, un Padomes Regulu (EEK) Nr. 1898/87 par piena un piena produktu tirdzniecībā izmantoto apzīmējumu aizsardzību
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 5. decembra Regulu (EK) Nr. 2991/94, ar ko nosaka standartus ziežamajiem taukiem [1], un īpaši tās 8. pantu,
ņemot vērā Padomes 1987. gada 2. jūlija Regulu (EEK) Nr. 1898/87 par piena un piena produktu tirdzniecībā izmantoto apzīmējumu aizsardzību [2], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un īpaši tās 4. panta 2. punktu,
tā kā 2. panta 1. punkts Komisijas 1997. gada 1. aprīļa Regulā (EK) Nr. 577/97, ar ko paredz noteiktus, sīki izstrādātus noteikumus, lai piemērotu Padomes Regulu (EK) Nr. 2991/94, ar ko nosaka standartus ziežamajiem taukiem, un Padomes Regulu (EEK) Nr. 1898/87 par piena un piena produktu tirdzniecībā izmantoto apzīmējumu aizsardzību [3], paredz noteikumus attiecībā uz norādēm par tauku saturu ziežamajos taukos;
tā kā atkāpe Komisijas Regulas (EK) Nr. 577/97 2. panta 2. punktā tika iekļauta, lai nodrošinātu pienācīgu sviesta tirgus pārvaldību; tā kā šis noteikums zināmā mērā ražotājam atvieglo produkta marķēšanu; tā kā tāpēc ir lietderīgi šādu pašu atkāpi attiecināt uz margarīnu un tauku maisījumiem;
tā kā no Regulas (EK) Nr. 2991/93 2. panta 2. punkta otrās daļas izriet, ka tirdzniecības apraksti minētās regulas pielikumā ir jārezervē produktiem, kas atbilst tajā noteiktajiem kritērijiem; tā kā rezultātā un kā paredzēts Regulā (EK) Nr. 577/97, tirdzniecības markas, kurās izmanto šādus apzīmējumus, var turpināt lietot tikai tādiem produktiem, kas atbilst šiem kritērijiem; tā kā turklāt, ievērojot Regulu (EEK) Nr. 1898/87, tirdzniecības apraksts "sviests" ir rezervēts tikai piena produktiem;
tā kā, līdz ar trīs jaunu dalībvalstu iestāšanos 1995. gada 1. janvārī, Regulā (EEK) Nr. 1898/87 un Regulā (EK) Nr. 2991/94 netika paredzēts nekāds pārejas periods tirdzniecības markām, kurās izmantots rezervētais tirdzniecības apraksts "sviests" un kuras lieto attiecībā uz produktiem, kas neatbilst noteiktajiem kritērijiem; tā kā ņemot vērā to, ka pielāgošanās prasa būtisku ekonomisku piepūli, šī situācija kaitē uzņēmējiem, kam ir šādas reģistrētas tirdzniecības markas; tā kā tādēļ tagad būtu jāparedz pārejas periods, lai ļautu viņiem pielāgoties jaunajai situācijai; tā kā tas attiecas tikai uz reģistrētām tirdzniecības markām. kurās izmanto tirdzniecības aprakstu "sviests";
tā kā attiecīgās pārvaldības komitejas nav sniegušas savus atzinumus to priekšsēdētāju noteiktajā termiņā,
IR PIEŅĒMUSI ŠO REGULU.
1. pants
Regulu (EK) Nr. 577/97 ar šo groza šādi:
1. Tās 2. panta 2. punktā, "Pielikuma A daļas 1. punktā minētie produkti" aizstāj ar "Pielikuma A daļas 1. punktā, B daļas 1. punktā un C daļas 1. punktā minētie produkti";
2. Pievieno šādu 5.a pantu:
"5.a pants
Ja tirdzniecības marku, kura ir reģistrēta Austrijā, Somijā vai Zviedrijā līdz 1995. gada 1. janvārim un kurā ir izmantots tirdzniecības apraksts "sviests", kā minēts Regulas (EK) Nr. 2991/94 pielikuma A daļas 1. punktā, lietoja pirms minētā datuma attiecībā uz produktiem, kas neatbilst pielikuma A daļas 1. punktam, to var turpināt lietot attiecībā uz šādiem produktiem pārejas periodā, kas ir 10 gadi kopš iepriekšminētā datuma."
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 2. jūlijā

Labels: 3
17